**Te-aștept, minune**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Când vine noaptea te aștept, minune,

Să-mi bați cu tocu-n poarta unui vis

Și să mă ții în pieptul tău închis,

Să nu-mi dai drumul pe cauțiune,

Să-ți fiu captiv, înlănțuit de-a pururi

Și după judecata de apoi,

Să curgă timpul veșnic peste noi,

Eternitatea să-mpletească şnururi

Din firul lung al părului tău moale

Sub el când îţi descopăr sânii calzi

De fericire-n lacrimi să mă scalzi,

Iar eu să gust aroma gurii tale.

- În nopţi târzii, iubite, sunt naiadă,

Te-aştept tăcută-n ape de izvor,

Pasional te vreau, clocotitor

Să ne topim, să curgem în cascadă.

Să-mi cercetezi făptura străvezie

Sub raze de lumină argintii

Şi să-mi rămâi ostatic, orice-ar fi,

Să te scufunzi adânc, cu bucurie

În mine ca-ntr-o vrajă netrăită,

Să modelezi cu mâini de demiurg

Aceste lacrimi calde care curg

De fericirea de-a mă şti iubită.

Ioan Grigoraș Liliana Trif